Un român din județul Mureș a ajuns pe mâna polițiștilor pentru că avea arme din cel de-Al Doilea Război Mondial. În ciuda explicațiilor pe care le-a dat, bărbatul a fost reținut pentru 24 de ore.
Conform polițiștilor Serviciului Arme, Explozivi și Substanțe Periculoase, bărbatul, care locuiește în comuna Brâncovenești din județul Mureș, avea o carabină, un pistol și zeci de cartușe.
Polițiștii au precizat că bărbatul în vârstă de 53 de ani nu avea declarată arma letală de proveniență militară și nici pistolul de calibru 9 milimetri.
Românul le-a spus polițiștilor că a găsit armele întâmplător, dar că potrivit legii, aceste tipuri de arme pot fi deținute doar de colecționari înregistrați și trebuie să fie păstrate în condiții speciale.
Prin urmare, în ciuda explicațiilor sale, bărbatul a fost reținut pentru 24 de ore pentru nerespectarea regimului armelor și al munițiilor.
În anul 2019, un obuz în stare de funcționare a fost găsit într-un dulap dintr-un apartament din Capitală, astfel că locatarii din două scări de bloc au fost evacuați. Autoritățile au fost alertate de un bărbat care a găsit obiectul periculos în locuința bunicei sale.
La acea vreme, unii dintre vecinii pensionarei au spus că femeia ar fi avut un fiu care a lucrat timp îndelungat în Armată, el fiind cel care a adus proiectilul în apartamentul mamei sale, din motive necunoscute şi greu de înţeles.
Alte surse au spus că, de fapt, obuzul i-a fost oferit pensionarei de către soțul ei și că neştiind ce reprezintă obiectul, femeia a decis să îl depoziteze într-un dulap.
Mai recent, în luna aprilie a acestui an, o grenadă ce ar putea proveni din cel de-Al Doilea Război Mondial a fost descoperită în grădina unui localnic din comuna Coteana, judeţul Olt. Bărbatul muncea în grădină atunci când a descoperit grenada.